***PUT U SVEMIR***

Moje je ime Mizuki i danas krećem na treću godinu Akademije tehnologije Kirishina. Kao i uvijek, u istom sam razredu kao i moja prijateljica Iris. Iris je najpametnija u razredu, ona je probni pilot za sve letjelice koje učitelji u Akademiji naprave. Danas sam posebno sretna jer nam je učitelj rekao da ćemo otputovati na planet Zemlju 2.0.

Svi odbrojavamo minute jer smo uzbuđeni što ćemo konačno ići na planet sličan našemu. Učitelja je netko zvao na mobitel, svi su se u razredu stišali. ,,Oprostite, ali moram se javiti.'', reče učitelj i izađe iz razreda. Iris i ja htjele smo znati o čemu govori. Učitelj se vrati u razred i reče: ,,Učenici, pakirajte stvari. Odmah krećemo na drugi planet! Dobili smo zadatak!'' Iris je istog trena uzela torbu i istrčala van. Ušla je u učiteljevu letjelicu koja se zove Progress i čekala nas nestrpljivo. ,,Hajde, hajde!'' vikne učitelj. Svi smo brzo trčali i ušli u letjelicu. Učitelj ulazi zadnji i zatvara vrata letjelice. Iris mu pomaže pokrenuti letjelicu. Svi smo sjeli, stavili kacige na glave i primili za ruke da ne bi netko pao na pod. Letjelica se podigla!

Kako sam uzbuđena! ,,Iris, povuci polugu!'', vikne učitelj. Iris istog trena povuče polugu: ,,Držite se, ići ćemo vrlo brzo!'' Pitam se o kolikoj brzini ona govori. Čim sam to pomislila, odletjela sam s cijelim razredom na drugu stranu letjelice - skroz na kraj, gdje su vrata. To je trajalo par sekundi, a onda je prestalo. ,,Stigli smo!'' jedva je progovorio učitelj. Iris je dotrčala do mene i podigla me s poda. ,,Išli smo malo prebrzo!'' kažem joj. Iris se nasmiješi i reče: ,,To je bilo putovanje relativističkim brzinama, uz pomoć elektromagnetskog pogona.'' Yuuyi reče: ,,Zar nitko nije primijetio što je s učiteljem?'' Učitelj je sjedio na svom sjedalu, ali je bio bijel. Makoto je ostala s učiteljem. Mi, ostali izašli smo van iz letjelice i pogledali uokolo. Ovaj je planet velik, a i na njemu se osjećam nekoliko kila težom. Ima mnogo posjetitelja ovdje, nitko od njih ne nosi svemirsko odijelo.

Pitam se kakav je ovo planet. Iris, kao da je čula moje pitanje reče: ,,Ovo je Zemlja 2.0. Nalazi se 1400 svjetlosnih godina daleko od Zemlje, ali godine 2395. tehnologija je postala bolja. Ako pogledate kroz teleskop, možete vidjeti Zemlju kako je izgledala 995. godine.'' Iris je stvarno najpametnija u razredu, možda čak i najpametnija u cijeloj školi. Sigurno joj je trebalo puno vremena da istraži o Zemlji 2.0. Makoto i učitelj izašli su iz letjelice. ,,Na ovom ćete planetu isprobati novi navigacijski sustav, morat ćete utipkati ime osobe koje ću vam reći i krenuti u smjeru koji vam navigacija govori'', reče učitelj koji više nije bijel. Yuuyi je otišao u letjelicu i donio kutiju u kojoj su bile te navigacije. Svi smo uzeli jednu. Ime je te osobe Hanako Hattori, ali nismo mogli samo utipkati ime da nam navigacija kaže gdje je točno, nego smo trebali pod postavke navigacije staviti 'Compas'. Svi smo to utipkali i počeli tražiti. Bilo je teško. Sva sreća da sam tražila s Iris, s njom smo došle tamo za petnaest minuta. Drugima je trebalo duže, ali smo svi uspjeli doći do iste lokacije. Ta osoba, Hanako Hattori, učiteljica je s naše Akademije, predavala je četvrtim razredima. Naš je učitelj stajao kraj nje. Rekao nam je: ,,Svi ste uspjeli doći na ovu lokaciju, svi dobivate petice!'' Bili smo malo zbunjeni. ,,Zar je ovo bio test?'' pitala sam. ,,Da“, rekla je učiteljica Hanako, ,,ovo je bio test snalažljivosti. Prije 400 godina, a i ranije, ljudi su koristili samo kompase. Nije bilo ovakve tehnologije kakvu mi imamo danas.''

Nakon što su nam učiteljica Hanako i naš učitelj objasnili povijest, koja je bila jako dosadna, svi smo pošli u razgledavanje okoline. Sve je izgledalo poput našeg planeta, samo što je sve bilo puno zatvora. Zar mi šaljemo zatvorenike ovdje? To nije dobro. Ovaj bi se planet trebao iskoristiti za nešto drugo.

Učitelji su nam rekli da krenemo natrag u letjelicu Progress. Svi smo krenuli za učiteljima i ušli u letjelicu. Vratili smo se natrag na Zemlju. Dan je brzo završio. Učitelj je otišao u svoj ured da sredi neke papire za nastavu za sutra. Prije nego smo otišli kući učiteljica Hanako nam je rekla: ,,Nadam se da ste se zabavili putujući na drugi planet. Tako ćete svaki mjesec putovati na različite planete. Nadam se da ste uzbuđeni.'' Svi smo uzbuđeno krenuli kući. Iris nikad ne ide sa mnom kući, ali danas ide. Putem mi je pričala sve što je znala o Zemlji 2.0. Nikad je nisam vidjela da je tako uzbuđena zbog nečeg, postoji prvi put za svakoga.

Lucija Kožar, 8. r.